JY LEES NOU Toe & Nou: Puntjie meer as 110 jaar later
Vroeër jare het die boere van Vermaaklikheid met hulle ossewaens na Puntjie gery om vis te vang en vakansie te hou. Die destydse eienaar van dié plaas, Kleinefontein, het die boere toegelaat om kapstylhuisies te bou – teen 'n jaarlikse huurtarief van vier sjielings.
Suzette de Goede van Goodwood vertel: Ons hou elke jaar minstens twee keer by Puntjie vakansie. Dis naby Vermaaklikheid, sowat 50 km van Riversdal af.
Kapstylhuisies verwys na 'n boutegniek met sy oorsprong in Europa, maar wat in die 18de eeu deur trekboere uit die Kaap aangepas is toe hulle binneland toe getrek het. Die A-raamhuisies het rietdakke wat tot op die grond strek.
Ek en my broer, Pieter, het ons kapstylhuisie in 2005 by ons ouers geërf – my pa het dit vroeër by my oupa oorgeneem, kort ná my ouma se dood in 1954. Maar ons ouers het al voor dit op Puntjie vakansie gehou: Hulle het in 1947 hier wittebrood gehou, toe my ouma en oupa 'n kapstylhuisie aan die oorkant van die Duivenhoksrivier gehad het.
Die oorspronklike huisie is êrens tussen 1950 en 1954 afgebreek en die huidige een toe aan Puntjie se kant gebou, waar daar vandag nog ongeveer 50 sulke huisies is.
Deesdae is die huisies baie gerieflik ingerig met gasyskaste, gasstowe, ingeboude kassies, wasbakke en gerieflike slaapplekke. Elke huisie het ook 'n puttoilet buite. Dit lyk nou heeltemal anders as destyds toe daar maar net 'n katel, kerse en 'n paar eenvoudige meubelstukkies binne-in was.
Foto: Suzette de Goede
Hier kan 'n mens letterlik vir kilometers langs die see stap sonder om iemand anders raak te loop. Voëls is volop en snags het jy die kans om hase en bokkies in die veld te sien. Wat 'n voorreg om by Puntjie te kan afsaal!
Bykomende bron: duiwenhoks.com
Hierdie artikel het oorspronklik in Weg #150 (April 2017) verskyn. Ons probeer nuwe inligting bywerk, maar feite en geite kon intussen verander het – stuur 'n e-pos na digitaal@weg.co.za as jy so iets raaksien.